**Ειρήνη - Πόλεμος**

Η ειρήνη είναι ένα πολύτιμο αγαθό. Όλοι μας, ως άτομα και ως οργανωμένες κοινωνίες και κράτη, οφείλουμε να αγωνιζόμαστε για τη διαφύλαξή της. Μόνο σε συνθήκες ειρήνης μπορεί ο ανθρώπινος πολιτισμός να προοδεύσει και κάθε άνθρωπος να βιώσει την ψυχική γαλήνη και την ευτυχία.

Ο πόλεμος συνδέεται με τη βία, την καταστροφή, τη δυστυχία, την οικονομική και ηθική εξαθλίωση του ανθρώπου και των κοινωνιών. Συνήθως πραγματοποιείται με σκοπό την εξυπηρέτηση οικονομικών, πολιτικών ή εθνικών συμφερόντων. Όμως, τα οφέλη που προκύπτουν από έναν πόλεμο σε καμία περίπτωση δεν εξισορροπούν την απώλεια των ανθρώπινων ζωών και τη γενικότερη καταστροφή που προκαλείται.

**Αίτια του πολέμου**

1. Οι ανταγωνισμοί μεταξύ των κρατών για τα σύνορα ή για τη διεκδίκηση συγκεκριμένων περιοχών.

2. Η επεκτατική (ιμπεριαλιστική) πολιτική ορισμένων κρατών.

3. Οι εθνικιστικές αντιλήψεις, που καλλιεργούν σε έναν λαό αισθήματα εχθρότητας και μίσους εναντίον ενός άλλου.

4. Ο θρησκευτικός φανατισμός, ο εθνικισμός, ο ρατσισμός, που σε πολλές περιπτώσεις οδηγών σε ακραίες πράξεις βίας.

5. Η κρίση των ηθικών αξιών: τα οικονομικά συμφέροντα προτάσσονται, ενώ η αξία της ανθρώπινης ζωής και ο σεβασμός των ανθρωπίνων δικαιωμάτων μπαίνουν σε δεύτερη μοίρα.

**Τα αγαθά – Η ευεργετική επίδραση της ειρήνης**

Η ειρήνη από μόνη της δεν εξασφαλίζει την ευημερία. Είναι, όμως, απαραίτητη προϋπόθεση για να προοδεύσει μια κοινωνία. Πιο συγκεκριμένα, τα αγαθά που εξασφαλίζει η ειρήνη είναι:

1. Προστασία της ανθρώπινης ζωής.

2. Ψυχική ηρεμία και αίσθημα ασφάλειας.

3. Δυνατότητα επίτευξης της προσωπικής ευτυχίας.

4. Κοινωνική γαλήνη και ευημερία.

5. Ανάπτυξη της παιδείας.

6. Άνθηση του πολιτισμού, των τεχνών, των γραμμάτων και των επιστημών, δημιουργία σε όλους τους τομείς.

7. Ανάπτυξη του πρωτογενούς, του δευτερογενούς και του τριτογενούς τομέα της οικονομίας (της γεωργίας, του εμπορίου, της ναυτιλίας, του τουρισμού, της βιομηχανίας κτλ.), αξιοποίηση των πλουτοπαραγωγικών πηγών μιας χώρας.

9. Εδραίωση της δημοκρατίας και επικράτηση των αρχών που απορρέουν από αυτή (ισότητα, δικαιοσύνη, σεβασμός των ανθρωπίνων δικαιωμάτων κ.ά).

10. Συνεργασία των λαών για το κοινό καλό.

11.Προστασία του περιβάλλοντος, αφού δεν απειλείται από τη χρήση όπλων (κυρίως των χημικών και πυρηνικών όπλων που προκαλούν ανυπολόγιστη καταστροφή στη φύση).

**Οι τραγικές επιπτώσεις του πολέμου**

1. Χάνονται αναρίθμητες ανθρώπινες ζωές, στρατιωτών αλλά και αμάχων.

2. Οι άνθρωποι τραυματίζονται, μένουν ανάπηροι, ακρωτηριάζονται.

3. Ο άνθρωπος σε περίοδο πολέμου εξαγριώνεται, αισθάνεται μέσα του την αιμοδιψή χαρά του φόνου, δε διστάζει να κάνει πράξεις ωμής βίας, χάνοντας κάθε ίχνος ανθρωπιάς.

4. Επικρατεί ένα μόνιμο αίσθημα φόβου, απειλής και άγχους.

5. Υλικές ζημιές (π.χ. λόγω βομβαρδισμών), καταστροφή οικιστικού περιβάλλοντος και παραγωγικών υποδομών.

6. Το μεγαλύτερο μέρος του πληθυσμού βυθίζεται στην απόλυτη φτώχεια και την εξαθλίωση.

7. Χάνεται η κοινωνική συνοχή, καταλύονται οι αξίες της συνεργασίας και της αλληλεγγύης.

8. Προκαλούνται ρεύματα προσφύγων που εγκαταλείπουν την πατρίδα τους.

9. Ο πολιτισμός δεν εξελίσσεται. Παρεμποδίζεται η καλλιέργεια των γραμμάτων και των τεχνών, οι επιστήμες οπισθοδρομούν (με εξαίρεση αυτές που έχουν εφαρμογή στον πόλεμο).

10. Μνημεία ιστορικής, αρχαιολογικής και καλλιτεχνικής αξίας υφίστανται σοβαρές φθορές.

11. Το φυσικό περιβάλλον καταστρέφεται από την εκτεταμένη χρήση όπλων.

**Τρόποι εδραίωσης της ειρήνης**

1. Η ανθρώπινη ζωή και η διαφύλαξη των ανθρωπίνων δικαιωμάτων πρέπει να θεωρούνται σημαντικότερα από τα οικονομικά συμφέροντα, τις πολιτικές σκοπιμότητες και τις ιδεολογικές διαφορές.

2. Συνειδητοποίηση ότι η διαφύλαξη της ειρήνης είναι απαραίτητη για την ευημερία και την πρόοδο και ότι ο πόλεμος ταυτίζεται με την καταστροφή και τη δυστυχία.

3. Χρήση του διαλόγου ως βασικού μέσου επίλυσης των διαφορών.

4. Καταπολέμηση του φανατισμού και της μισαλλοδοξίας, απόρριψη των εθνικιστικών ιδεών.

5. Ενεργοποίηση των πολιτών για τη διαφύλαξη της ειρήνης με τη συμμετοχή τους σε φιλειρηνικά κινήματα. Οι απλοί πολίτες πρέπει να συμμετέχουν σε δράσεις που προωθούν την επικοινωνία των λαών και την ειρήνη. Οφείλουν, ακόμη, να αποφεύγουν τις εθνικιστικές προκαταλήψεις και να στέκονται με δυσπιστία απέναντι σε όποιον πολιτικό προσπαθεί να εκμεταλλευτεί τις εθνικές τους ευαισθησίες

6. Ανάπτυξη σχέσεων μεταξύ των λαών, ώστε να προωθούνται η γόνιμη επικοινωνία και η ειρηνική συνύπαρξή τους.

7. Δραστηριοποίηση των διεθνών οργανισμών (π.χ. ΟΗΕ) για την αποφυγή των πολεμικών συγκρούσεων και την ειρηνική επίλυση των διαφορών μεταξύ κρατών.

8. Το σχολείο:

🡪 μπορεί να συμβάλει καθοριστικά στην καταπολέμηση του φανατισμού, του εθνικισμού και της μισαλλοδοξίας, στη διαμόρφωση σκεπτόμενων και ανθρωπιστών πολιτών, στην προβολή μιας κουλτούρας ειρήνης και παγκόσμιας αδελφοσύνης, στην καλλιέργεια της οικουμενικής συνείδησης, στην οικείωση με την ιστορία και τα πολιτιστικά επιτεύγματα των γειτονικών λαών, στην προετοιμασία για τη ζωή σε μια πολυπολιτισμική κοινωνία.

🡪 Οφείλει να αποκαλύψει με τα κατάλληλα εκπαιδευτικά προγράμματα (έργα τέχνης, φωτογραφικό υλικό, μαρτυρίες, επιστολές στρατιωτών…) τους κινδύνους που απειλούν την ειρήνη αλλά και τον ασύλληπτο ανθρώπινο πόνο, την απίστευτη βαρβαρότητα, τη δυστυχία και τον όλεθρο που φέρνει κάθε πόλεμος.

🡪 Η διοργάνωση φιλειρηνικών εκδηλώσεων, τα προγράμματα ανταλλαγής μαθητών και φοιτητών, η επικοινωνία και συνεργασία των μαθητών με συνομηλίκους τους από άλλες χώρες μέσω του διαδικτύου κ.ά. πρέπει να αποτελούν βασικούς στόχους του εκπαιδευτικού συστήματος όλων των κρατών.